|  |
| --- |
| Pielikums  Ogres novada pašvaldības domes  22.12.2022. lēmumam  (protokols Nr.29; 11.) |

PĀRVALDES UZDEVUMU DELEĢĒŠANAS LĪGUMS

|  |  |
| --- | --- |
| Ogrē | *Līguma datums ir pēdējā līguma parakstītāja droša elektroniskā paraksta un laika zīmoga datums* |

**Ogres novada pašvaldība**, reģistrācijas Nr.90000024455 juridiskā adrese: Brīvības iela 33, Ogre, Ogres novads, kuru saskaņā ar Ogres novada pašvaldības 2021. gada 1. jūlija saistošajiem noteikumu Nr. 12/2021 “Ogres novada pašvaldības nolikums” 150. punktu pārstāv domes priekšsēdētājs Egils Helmanis, turpmāk tekstā – **Pašvaldība**, no vienas puses, un

**Ogres novada pašvaldības kapitālsabiedrība – Sabiedrība ar ierobežotu atbildību “Ikšķiles māja”**, reģistrācijas numurs 40103416198, juridiskā adrese: Dainu iela 1A – 1, Ikšķile, Ogres novads, kuru, pamatojoties uz SIA „Ikšķiles māja” Statūtiem un 2021. gada 22. septembra pilnvarojuma līguma pamata pārstāv valdes priekšsēdētājs Aigars Briedis, turpmāk tekstā – **Pilnvarotā persona**, no otras puses, abas puses kopā, turpmāk tekstā – **Puses**,

ņemot vērā, ka saskaņā ar likuma “Par pašvaldībām” 15. panta ceturto daļu, no katras autonomās funkcijas izrietošu pārvaldes uzdevumu pašvaldība var deleģēt privātpersonai vai citai publiskai personai, pamatojoties uz Ogres novada domes 2022. gada 22. decembra sēdes (protokols Nr.29; 11.) lēmumu “Par pārvaldes uzdevumu deleģēšanu Ogres novada pašvaldības sabiedrībai ar ierobežotu atbildību “Ikšķiles māja””) un tajā noteiktajiem uzdevumiem, noslēdz šāda satura līgumu, turpmāk tekstā – **Līgums**:

**1. Līguma priekšmets**

1.1. Pašvaldība deleģē Pilnvaroto personu un Pilnvarotā persona apņemas Ogres novada Ikšķiles pilsētā un Tīnūžu pagastā pašvaldības valdījumā un īpašumā esošajās publiskajās teritorijās pildīt no likuma „Par pašvaldībām” 15. panta pirmās daļas 2. punktā noteiktās pašvaldības autonomās funkcijas – gādāt par savas administratīvās teritorijas labiekārtošanu un sanitāro tīrību – izrietošus un Pašvaldības uzdotus šādus pārvaldes uzdevumus:

1.1.1. ielu, ceļu un laukumu uzturēšanu;

1.1.2. parku, skvēru un zaļo zonu ierīkošanu un uzturēšanu;

1.1.3. atkritumu savākšanas un izvešanas kontrole;

1.1.4. pretplūdu pasākumu nodrošināšanu;

1.1.5. kapsētu apsaimniekošanu un uzturēšanu.

1.2. Pašvaldība apņemas sniegt Pilnvarotajai personai Līguma izpildei nepieciešamo informāciju un dokumentus.

**2. Finanšu resursu piešķiršanas un norēķinu kārtība**

2.1. Šī līguma 1.1. punktā paredzēto pārvaldes uzdevumu izpildei nepieciešamos izdevumus apmaksā no:

2.1.1. dotācijas veidā no Pašvaldības budžeta līdzekļiem;

2.1.2. Eiropas savienības vai citu fondu līdzfinansējuma.

2.2. Plānoto finanšu līdzekļu pieprasīšana Pašvaldībai tiek veikta šādā kārtībā:

2.2.1. Pilnvarotā persona pirms Līguma noslēgšanas iesniedz plānoto finanšu līdzekļu pieprasījumu Pašvaldībai, kas aprēķināts Līguma darbības laikam;

2.2.2. izmaiņas piešķirtajā finanšu līdzekļu pieprasījumā veicamas saskaņojot ar Pašvaldības izpilddirektoru Pašvaldības domes piešķirtā budžeta ietvaros vai Pašvaldības domi, ja nepieciešams papildus finansējums, Pašvaldībā iesniedzot plānoto papildus izdevumu aprēķinus.

2.2. Pilnvarotā persona nodrošina, ka visi ar Līgumu saistītie ieņēmumi un izdevumi tās grāmatvedības uzskaitē ir identificējami, nodalīti no pamata saimniecības darbības, ir pārbaudāmi, tādējādi nodrošinot to izsekojamību un precizitāti.

2.3. Norēķini starp Pusēm Līguma izpildes nodrošināšanai tiek veikti šādā kārtībā:

2.3.1. kalendārajā gadā Pašvaldības budžetā Pilnvarotajai personai paredzētā finansējuma izmaksa tiek veikta daļās vienu reizi kalendārajā mēnesī, maksājot Pilnvarotajai personai mēneša maksu 1/12 (vienas divpadsmitās) daļas apmērā no kalendārajā gadā Līguma izpildei paredzētā budžeta;

2.3.2. norēķini veicami bezskaidras naudas norēķinu veidā ar pārskaitījumu Pilnvarotās personas speciāli pārvaldes uzdevumu izpildei atvērtā norēķinu kontā kredītiestādē līdz kalendārā mēneša 5. datumam, pamatojoties uz Pilnvarotās personas mēneša pirmajā darba dienā Pašvaldībai izrakstītā un Pilnvarotās personas iesniegtā avansa rēķina;

2.3.3. Pilnvarotā persona līdz katra kalendārā mēneša 20. datumam iesniedz Pašvaldībai rēķinu par faktiskajiem izdevumiem iepriekšējā kalendārajā mēnesī, vienlaicīgi iesniedzot darbu nodošanas – pieņemšanas aktu, kuru saskaņo Pašvaldības Budžeta nodaļa un paraksta Pušu atbildīgās amatpersonas;

2.3.4. Ja Pilnvarotās personas faktiskie kalendārā mēneša izdevumi pārsniedz Līguma 2.4.1.punktā noteikto avansa apmēru, Pašvaldība veic starpības apmaksu līdz kalendārā mēneša pēdējai darba dienai, atbilstoši Līguma 2.4.3.punktā noteiktajam rēķinam;

2.3.5. Ja Pilnvarotās personas faktiskie kalendārā mēneša izdevumi ir mazāki par Līguma 2.4.1.punktā noteikto avansa apmēru, Pilnvarotā persona neizlietoto finansējumu izmanto nākamajā mēneša periodā.

2.4. Pilnvarotā persona deleģēto pārvaldes uzdevumu ietvaros var sniegt maksas pakalpojumus, patstāvīgi nosakot to apmēru. Maksas pakalpojumu cenu apstiprina Pilnvarotās personas valde atbilstoši Pašvaldības domes noteiktajai cenas apmēra noteikšanas kārtībai, ņemot vērā domes noteiktos atbrīvojumus privātpersonām. Maksas pakalpojumu apmēra noteikšanā Pilnvarotā persona ņem vērā pakalpojuma pieprasījumu, nodrošina konkurētspēju, iekļauj pakalpojuma sniegšanas faktiskās izmaksas, kā arī peļņu Pilnvarotās personas attīstībai. Par Pilnvarotās personas apstiprinātajām maksas pakalpojumu cenām Pilnvarotajai personai ir pienākums informēt Pašvaldību piecu dienu laikā pēc cenu apstiprināšanas.

**3. Citu resursu piešķiršanas kārtība**

3.1. Pašvaldība šī līguma darbības laikā var nodot bez maksas Pilnvarotās personas īpašumā un/vai lietošanā ar šo līgumu deleģēto pārvaldes uzdevumu izpildei Pašvaldībai piederošu kustamo mantu un nekustamo mantu, ievērojot Publiskas personas mantas atsavināšanas likumā noteikto publiskas personas mantas atsavināšanas kārtību un Publiskas personas finanšu līdzekļu un mantas izšķērdēšanas novēršanas likumā noteikto mantas nodošanas lietošanā kārtību.

3.2. Līguma 3.1. punktā minētā manta nododama ar nodošanas – pieņemšanas aktu vai citiem faktu apliecinošiem dokumentiem.

3.3. Pilnvarotai personai nav tiesību izmantot tai pārvaldīšanā, īpašumā un/vai lietošanā nodoto Pašvaldības mantu un objektus citam mērķim, kā vien ar Līgumu deleģēto pārvaldes uzdevumu izpildei.

3.4. Jebkuri Pašvaldības objektu uzturēšanas un labiekārtošanas darbi, kas var traucēt šo objektu izmantošanu atbilstoši to lietošanas mērķim, iepriekš saskaņojami ar Pašvaldību.

**4. Deleģēto pārvaldes uzdevumu izpildes termiņi un kārtība**

4.1. Pilnvarotajai personai ir pienākums nodrošināt tai deleģēto pārvaldes uzdevumu izpildes nepārtrauktību visā šī līguma darbības laikā.

4.2. Pilnvarotā persona šī līguma 1.punktā noteikto deleģēto pārvaldes uzdevumu izpildi uzsākt 2023. gada 1. janvārī.

4.3. Pilnvarotā persona deleģētos pārvaldes uzdevumus izpilda, ievērojot Pašvaldības un tās pilnvarotu amatpersonu lēmumus un uzdevumus un konkrētā pārvaldes uzdevuma izpildi reglamentējošos normatīvos aktus.

**5. Deleģēto uzdevumu kvalitātes novērtējuma kritēriji**

5.1. Veicot pārvaldes uzdevumu izpildi, Pilnvarotā persona rīkojas kā krietns un rūpīgs saimnieks.

5.2. Līguma 1. punktā norādīto deleģēto uzdevumu izpildes kvalitātes kritēriji ir noteikti:

5.2.1. deleģēto uzdevumu izpildes atbilstība normatīvajiem aktiem;

5.2.2. Pašvaldības teritorijas un kapsētu vizuālais un objektu tehniskais stāvoklis, nodrošinot to izmantošanu paredzētajam mērķim Latvijas Republikā spēkā esošo normatīvo aktu prasībām atbilstošā kvalitātē;

5.2.3. publiskā lietošanā esošo teritoriju un objektu lietotāju (novada iedzīvotāju) apmierinātība, sūdzību skaits, kompetento iestāžu atzinumi;

5.2.4. publiskās lietošanā esošo teritoriju un objektu uzturēšana un to ilgtspējas nodrošināšana.

**6. Pārskatu, atskaišu un ziņojumu sniegšanas kārtība**

6.1. Pilnvarotā persona sniedz regulārus pārskatus par deleģēto pārvaldes uzdevumu izpildei piešķirtā finansējuma izlietojumu iepriekšējā kalendārajā mēnesī, katru mēnesi, līdz kārtējā mēneša 20. datumam, bet ne vēlāk kā mēneša 20. datumā iesniedz Pašvaldībā izmaksu atskaites par iepriekšējo mēnesi*.* Atskaite nosūtāma uz Pašvaldības elektroniskā pasta adresi: [ogredome@ogresnovads.lv](mailto:ogredome@ogresnovads.lv).

6.2. Pilnvarotajai personai ir pienākums ziņot Pašvaldībai par jebkuru būtisku neplānotu apstākli vai plānoto darbību deleģētā pārvaldes uzdevumu izpildes sakarā, ja tā būtiski ietekmē vai nākotnē var ietekmēt Pašvaldības budžeta dotāciju apjomu, ietekmē vai nākotnē var ietekmēt sniedzamo pārvaldes uzdevumu apjomu vai kvalitāti, būtiski groza pastāvošo uzdevumu īstenošanas administratīvo procedūru.

6.3. Pilnvarotajai personai ir pienākums līdz kalendārā gada 15. novembrim iesniegt Pašvaldībai aprēķinus nākamā kalendārā gada Pašvaldības finansējuma iekļaušanai Pašvaldības budžetā.

6.4. Pilnvarotā persona atskaitās par Līguma saistību izpildi Pašvaldības izpilddirektoram pēc pieprasījuma, tai skaitā, iesniedz pieprasīto informāciju saprātīgā termiņā, izdevumus apliecinošu dokumentāciju iesniedz piecu (5) darba dienu laikā pēc rakstiska pieprasījuma saņemšanas.

6.5. Pilnvarotā persona reizi gadā, bet ne vēlāk kā sešus (6) mēnešus pēc Līguma noslēgšanas, sniedz Pašvaldībai rakstisku pārskatu par deleģēto pārvaldes uzdevumu izpildes gaitu, kvalitāti un rezultātiem, kurā norāda informāciju par:

6.5.1. veikto darbu apjomu un kvalitāti;

6.5.2. Pašvaldības finanšu līdzekļu izlietojumu un ilgtermiņa saistībām saistībā ar deleģēto pārvaldes uzdevumu;

6.5.3. citu papildus informāciju pēc Pašvaldības pieprasījuma vai Pilnvarotās personas ieskata.

6.6. Pilnvarotā persona nodrošina sava pārstāvja dalību Pašvaldības rīkotajās Pašvaldību iestāžu un kapitālsabiedrības vadītāju sanāksmēs, kur sniedz mutiskas atskaites par deleģēto pārvaldes uzdevumu izpildes gaitu, rezultātiem un problēmām. Rakstiskas atskaites iesniedzamas pēc savlaicīga Pašvaldības pieprasījuma.

**7. Pilnvarotās personas darbības uzraudzība**

7.1. Pilnvarotās personas darbības uzraudzību Pašvaldības vārdā veic Pašvaldības izpilddirektors vai viņa pilnvarots Pašvaldības darbinieks.

7.2. Pilnvarotā persona atrodas Pašvaldības pārraudzībā.

7.3. Lai pārliecinātos par deleģēto pārvaldes uzdevumu izpildes atbilstību šī līguma un normatīvo aktu prasībām, Pašvaldība ir tiesīga pēc saviem ieskatiem pieaicināt ekspertus vai citus speciālistus.

7.4. Pilnvarotajai personai ir pienākums ievērot Pašvaldības norādījumus un ieteikumus, kas vērsti uz deleģēto pārvaldes uzdevumu izpildes nodrošināšanu atbilstoši normatīvo aktu prasībām.

7.5. Pilnvarotā persona izskata privātpersonu iesniegumus par tās darbu deleģēto pārvaldes uzdevumu ietvaros, ņemot vērā Iesniegumu likumā noteiktos iesniegumu izskatīšanas termiņus un kārtību. Ja privātpersonu neapmierina Pilnvarotās personas sniegtā atbilde, iesniegumu pēc privātpersonas iniciatīvas izskata Pašvaldības izpilddirektora vietnieks.

**8. Atbildība**

8.1. Pilnvarotā persona ir atbildīga par visām civiltiesiskām saistībām, ko tā uzņēmusies, veicot deleģēto pārvaldes uzdevumu.

8.2. Pašvaldība atbild par Pilnvarotajai personai deleģēto pārvaldes uzdevumu izpildi kopumā.

8.3. Pilnvarotā persona atlīdzina Pašvaldībai zaudējumus, kas radušies Pilnvarotās personas prettiesiskas darbības vai bezdarbības rezultātā, vai arī tādēļ, ka Pilnvarotā persona neizpilda vai nepienācīgi pilda deleģēto pārvaldes uzdevumu.

8.4. Līguma pirmstermiņa izbeigšanas gadījumā Pašvaldība atlīdzina Pilnvarotajai personai ar deleģēto pārvaldes uzdevumu izpildi saistītos izdevumus līdz Līguma izbeigšanas brīdim.

8.5. Izbeidzoties Līguma termiņam vai izbeidzot Līgumu pirms termiņa, Pilnvarotai personai divdesmit (20) darba dienu laikā ir pienākums bez atlīdzības nodot Pašvaldībai Līguma izpildes nodrošināšanai saņemto Pašvaldības mantu un par Pašvaldības finanšu līdzekļiem iegādāto mantu.

8.6. Pilnvarotajai personai Līguma izbeigšanās vai pirmstermiņa izbeigšanās gadījumā, nav tiesību uz Pašvaldībai atdodamās mantas uzlabojumiem vai jebkādu ieguldījumu kompensāciju.

**9. Līguma darbības termiņš**

9.1. Līgums tiek noslēgts uz laika periodu – **no 2023. gada 1. janvāra** **līdz 2023. gada 31. decembrim (ieskaitot).**

9.2. Līguma termiņu var pagarināt, Pusēm savstarpēji rakstveidā vienojoties.

9.3. Līguma darbību pirms Līguma 9.1. punktā noteiktā termiņa var izbeigt, Pusēm savstarpēji rakstiski vienojoties vai Pusei rakstiski brīdinot otru Pusi, ievērojot trīs mēnešu uzteikuma termiņu.

9.4. Puses var uzteikt Līgumu nekavējoties, ja otra Puse rupji pārkāpj Līguma nosacījumus vai pastāv citi būtiski iemesli, kas neļauj turpināt Līguma attiecības.

9.5. Pašvaldībai ir tiesības uzteikt Līgumu, Pilnvaroto personu brīdinot ne mazāk kā 2 (divus) mēnešus iepriekš, ja vairs nepastāv tā noslēgšanas pamatnosacījumi vai speciālie nosacījumi Pilnvarotajai personai.

**10. Nepārvarama vara**

10.1. Līguma ietvaros par nepārvaramu varu tiek uzskatīts jebkurš gadījums, kas nav atkarīgs no Pušu gribas, tieši attiecas uz Līguma izpildi un kuru nevarēja paredzēt Līguma slēgšanas brīdī.

10.2. Ar nepārvaramas varas gadījumiem un apstākļiem tiek saprasti, bet nav ierobežoti, dabas katastrofas, ugunsgrēks, epidēmija, kara darbība, nemieri, mobilizācija un tamlīdzīgi.

10.3. Par nepārvaramas varas apstākli netiek uzskatīts Uzņēmuma darbinieku streiks.

10.4. Lai veiktu nepieciešamos pasākumus nepārvaramas varas apstākļu radīto seku novēršanai, kā arī noteiktu Pilnvarotai personai radītos zaudējumus un iespējas nodrošināt deleģēto pārvaldes uzdevumu turpmāku nepārtrauktu veikšanu, iestājoties nepārvaramas varas gadījumam, Pilnvarotā persona nekavējoties, bet ne vēlāk kā vienas dienas laikā no nepārvaramas varas gadījuma iestāšanās brīža, informē Pašvaldību.

10.5. Pilnvarotai personai jāveic visi iespējamie pasākumi nepārvaramas varas seku mazināšanai un novēršanai, pēc iespējas nodrošinot iedzīvotājiem sniegto pakalpojumu nepārtrauktību vai pakalpojumu sniegšanas atjaunošanu iespējami īsākā laika periodā.

**11. Citi nosacījumi.**

11.1. Pašvaldība saglabā tiesības Līguma darbības laikā attīstīt infrastruktūras objektus, kuri saskaņā ar Līgumu ir nodoti Pilnvarotai personai Līgumā deleģēto pārvaldes uzdevumu veikšanai, informējot par šīm darbībām Pilnvaroto personu.

11.2. Pilnvarotā persona nav tiesīga deleģēto pārvaldes uzdevumu veikšanu un no tiem izrietošos deleģējuma pienākumus deleģēt citām personām.

11.3. Pilnvarotajai personai, gadījumā, ja tās rīcībā nav nepieciešamo tehnisko vai cilvēkresursu, ir tiesības piesaistīt ārpakalpojumus sniedzošos komersantus, atbilstoši Pilnvarotās personas noteiktai publisko iepirkumu organizēšanas un veikšanas kārtībai.

11.4. Strīdus, kas rodas Līguma izpildes sakarā, Puses cenšas atrisināt savstarpēju sarunu veidā. Ja vienošanos nav iespējams panākt, strīdi izskatāmi atbilstoši Latvijas Republikas spēkā esošo normatīvo aktu noteiktajā kārtībā.

11.5. Grozījumi un papildinājumi Līgumā tiek noformēti rakstiski un tie stājas spēkā tikai pēc tam, kad Puses tos parakstījušas.

11.6. Līgums sagatavots elektroniska dokumenta veidā latviešu valodā uz 6 (sešām) lapaspusēm. Līgums parakstīts ar drošu elektronisko parakstu un satur laika zīmogu.

**12. Pušu rekvizīti un paraksti**

|  |  |
| --- | --- |
| **Pašvaldība:** | **Pilnvarotā persona:** |
| **Ogres novada pašvaldība** | **SIA „Ikšķiles māja”** |
| Reģ.Nr.90000024455  Brīvības iela 33, Ogre,  Ogres novads, LV-5070  Tālr. 65071160,  e-pasts: ogredome@ogresnovads.lv | Reģ.Nr. 40103416198  Peldu iela 22, Ikšķile, Ogres nov.,  LV – 5052  Tālr. 65030316  e-pasts: birojs@ikskilesmaja.lv |
| Ogres novada pašvaldības domes  priekšsēdētājs  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  /Egils Helmanis/ | SIA „Ikšķiles māja” valdes priekšsēdētājs  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  /Aigars Briedis/ |

DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU